It-Tieni Pitazz – Paragrafi 821-830 Il-Mulej Ġesu' għarrafni kemm togħġbu tassew dik ir-ruħ li tgħix skont ir-rieda ta' Alla. Meta tagħmel hekk, hija tagħti glorja kbira ħafna lil Alla . . . Illum jiena fhimt li, ukoll li kieku ma rnexxilix nwettaq xejn minn dak li l-Mulej qiegħed jitlob mingħandi, jiena naf li ser niġi ppremjata bħallikieku wettaqt kollox, għax Hu jara l-intenzjoni li nibda biha, u wkoll li kieku kellu jsejjaħli għal għandu llum, il-ħidma ma kien jiġrilha xejn minħabba dan, għax Hu nnifsu Hu s-Sid tal-ħidma u tal-ħaddiem. Jiena li għandi nagħmel hu li nħobbu bi mħabba tal-ġenn; il-ħidmiet kollha m'huma xejn iktar minn qatra ċkejkna quddiemu. L-imħabba għandha tifsira, qawwa u mertu. Huwa fetaħ orizzonti kbar ġewwa ruħi – l-imħabba tpatti għall-abbissi. 17 ta' Diċembru (1936). Offrejt din il-ġurnata għas-saċerdoti. Batejt iktar illum minn qatt qabel, kemm internament kemm esternament. Qatt ma kont naf li hu possibli tbati daqshekk f'jum wieħed. Ippruvajt nagħmel Siegħa Adorazzjoni, li matulha l-ispirtu tiegħi seta' jduq l-imrar tal-Ġnien tal-Ġetsemani. Qiegħda nissielet waħdi, inserraħ fuq driegħu, kontra d-diffikultajiet li nsibhom ma' wiċċi bħal ħitan b'saħħithom li ma tistax teħodha kontra tagħhom. Imma jiena nafda fil-qawwa tal-isem Tiegħu u ma nibża' minn xejn. Kif ninsab maqtugħa għalija waħdi, Ġesu' nnifsu hu l-Imgħallem tiegħi. Huwa stess jedukani u jgħallimni. Inħossni li jiena l-oġġett tal-ħidma speċjali Tiegħu. Għall-iskopijiet Tiegħu li Hu biss jafhom u għad-digrieti Tiegħu li ħadd ma jista' jifhimhom, Huwa jgħaqqadni miegħu b'mod speċjali u jħallini nidħol ġewwa l-misteri Tiegħu li ħadd ma jista' jifhimhom. Hemm misteru wieħed li jgħaqqadni mal-Mulej, li bih ħadd – lanqas l-anġli – ma jista' jsir jaf. U wkoll li kieku ridt nitkellem fuqu, ma kontx inkun naf kif inpoġġih fil-kliem. U xorta waħda, ngħix bih u ser nibqa' ngħix bih għal dejjem. Dan il-misteru jagħmilni differenti minn kull ruħ oħra hawn fl-art u fl-eternita'. O jum jiddi u jleqq meta l-ħolm tiegħi kollu għad isir realta'; O jum li jiena nixtiequ b'tant ħerqa, l-aħħar jum ta' ħajti! Jiena qiegħda nistenna bil-ferħ l-aħħar daqqa tal-pinzell li l-Artist Divin baqagħlu jagħti lil ruħi, li għad jagħtiha sbuħija unika li tagħżilha mis-sbuħija tal-erwieħ l-oħrajn. O jum kbir, meta l-imħabba divina għad tiġi kkonfermata ġewwa fija. F'dak il-jum, għall-ewwel darba, jiena għad inkanta quddiem is-sema u l-art l-għanja tal-ħniena bla tarf tal-Mulej. Dan hu xogħli u l-missjoni li l-Mulej iddestinali sa mill-bidu tad-dinja. Sabiex il-għanja ta' ruħi tkun togħġob lit-Trinita' Qaddisa, kun Int, O Spirtu ta' Alla, li tmexxi u tifformali ruħi Inti stess. Jiena nsaħħaħ lili nnifsi bil-paċenzja u nistenna il-miġja Tiegħek, O Alla ħanin, u għal dak li għandu x'jaqsam mal-uġigħ terribbli u l-biża' tal-mewt, f'dan il-waqt iktar milli fil-ħinijiet l-oħrajn, jiena nafda fl-abbiss tal-ħniena Tiegħek, u qiegħda nfakkrek, O Ġesu' ħanin, Salvatur ħelu, fil-wegħdiet kollha li Inti għamiltli. Dalgħodu kelli avventura. Waqafli l-arloġġ, u ma kontx naf hekk kienx sar il-ħin biex inqum, u għaddieli l-ħsieb xi sfortuna kellha tkun kieku nitlef Tqarbina. Kien għadu d-dlam, għalhekk ma stajtx ninduna jekk kienx sar il-ħin li nqum. Ilbist, għamilt il-meditazzjoni tiegħi u mort fil-kappella, imma kullimkien kien għadu msakkar, u s-skiet kien isaltan kullimkien. Għaddast lili nnifsi fit-talb, speċjalment għall-morda, Jiena issa nista' nara kemm għandhom bżonn ta' talb il-morda. Sa fl-aħħar, fetħu l-kappella. Sibtha ħaġa diffiċli li nitlob għax diġa' kont qiegħda nħossni għajjiena ħafna, u wara t-Tqarbin erġajt lura fil-pront f'kamarti. Imbagħad rajt lill-Mulej, li qalli, Kun af, binti li l-ħeġġa ta' qalbek togħġobni. U bħalma inti tixtieq b'tant ħerqa li tingħaqad Miegħi fit-Tqarbin Imqaddes, Jiena wkoll nixtieq ningħata kollni kemm Jiena lilek; u bħala premju għaż-żelu tiegħek, strieħ fuq Qalbi. F'dak il-waqt, l-ispirtu tiegħi ntilef fl-Esseri Tiegħu, bħal qatra f'oċejan bla qiegħ. Għeriqt fih bħala l-uniku teżor tiegħi. B'dan il-mod sirt naf li l-Mulej jippermetti ċerti diffikultajiet għall-ikbar glorja Tiegħu. 18 ta' Diċembru(1936). Illum ħassejtni daqsxejn diżżapuntata li kienet għaddiet ġimgħa u ħadd ma kien ġie jżurni. Meta lmentajt mal-Mulej, Hu weġibni, Mhux biżżejjed għalik li niġi nżurek Jiena kuljum? Tlabt skuża lill-Mulej u l-weġgħa ma baqgħetx hemm. O Alla, saħħa tiegħi, Inti biżżejjed għalija. Illum filgħaxija, sirt naf li ċerta ruħ kellha bżonn tat-talb tiegħi. Jiena tlabt bil-ħerqa, imma ħassejt li dan kien għadu mhux biżżejjed, għalhekk komplejt nitlob għal żmien itwal. L-għada, sirt naf li l-agunija ta' ċerta ruħ kienet bdiet f'dak il-ħin preċiż u kienet baqgħet sejra sa filgħodu. Jiena rrealizzajt xi provi kellha ġġarrab. B'mod stramb, il-Mulej Ġesu' jgħarrafni meta xi ruħ moribonda tkun teħtieġ it-talb tiegħi. Inħoss b'mod ħaj u b'mod ċar dak l-ispirtu li jkun qed jitlob mingħandi t-talb. Ma kontx irrealizzajt kemm huma magħqudin mill-qrib l-erwieħ, u spiss ikun l-Anġlu Kustodju tiegħi li javżani. Waqt il-Quddiesa, iċ-ċkejken Bambin Ġesu' jferraħ ir-ruħ tiegħi. Spiss, id-distanza ma teżistix – nara ċertu saċerdot li jniżżlu hawn. Qiegħda nistenna l-Milied b'xenqa kbira; qiegħda ngħix fi stennija kbira flimkien mal-Omm l-Iżjed Qaddisa. O Dawl Etern, li tiġi f'din l-art, dawwali moħħi u saħħaħli r-rieda tiegħi sabiex jiena ma naqtax qalbi fi żminijiet ta' tribulazzjoni kbira. Jalla d-dawl Tiegħek ikeċċi d-dellijiet kollha tad-dubju. Jalla s-setgħa Tiegħek bla tarf taħdem permezz tiegħi. Jiena nafda fik, O Dawl mhux maħluq! Inti, O Bambin Ġesu', mudell għalija sabiex jiena nwettaq ir-rieda tal-Missier. Inti, li għidt, "Ara, Jiena ġej sabiex nagħmel ir-rieda Tiegħek." Agħmel li jiena wkoll nagħmel ir-rieda ta' Alla f'kollox bil-fedelta' O Bambin Divin, agħtini din il-grazzja.
Djarju ta' Swor Fawstina – It-2 Pitazz (par.821-830)